चमकौर साहिब। सतलुज में गैर कानूनी रेत की निकासी जोरों पर चल रही है। इस संबंधी मीडिया कर्मियों को पता चला तो वे बुधवार दोपहर 2 बजे दरिया पर पहुंचे। इसी दौरान वहां अवैध माइनिंग जारी थी। गांव रसीदपुर के सतलुज दरिया में से 4-5 नौजवान दिन-दिहाड़े एक ट्राली रेत की भर रहे थे और दूसरी ट्राली दरिया में खड़ी की हुई थी।
उन्होंने ट्रैक्टर दरिया के किनारे एक घर में खड़ा किया हुआ था। ट्राली में वे रेत भर ही रहे थे। मीडिया कर्मी उनकी तस्वीरें खींचने लगे तो वे मौके पर ही रेत की भर रही ट्राली, टोकरे, पटके आदि छोड़ कर रफू-चक्कर हो गए। फिर इसकी सूचना डल्ला पुलिस को दी गई। मौके पर पहुंची पुलिस ने ट्राली, टोकरियां और अन्य औजार कब्जे में लिए पर ट्राली मालिक के खिलाफ केस दर्ज नहीं किया है। पुलिस मुलाजिम उल्टा मीडिया कर्मियों से ही सवाल कर रहे थे।
इस संबंधी जब डल्ला पुलिस चौंकी के इंचार्ज राज कुमार से बात की तो उन्होंने कहा ट्राली में रेत कम था परंतु उन्होंने ट्राली पुलिस चौंकी में खड़ी करवा कर आगे की कार्रवाई शुरू कर दी है। बता दें कि रेत माफिया की ओर से की जा रही इस अवैध माइनिंग से बजीदपुर, रसीदपुर, सलाहपुर, मक्कोवाल, धुमेवाल, सुल्तानपुर आदि दर्जन से अधिक गांवों के किसानों के अलावा बाहर के गांवों के किसानों की सैंकड़ो एकड़ उपजाऊ जमीन, मोटरें, ट्यूबवैल, मकान, पॉपुलर, टाहली, किक्कर आदि गैर कानूनी माइनिंग की भेंट चढ़ गई है।
इन किसानों का कहना है कि वे पहले बी अवैध माइनिंग की शिकायत प्रशासन को दे चुके हैं पर कोई ठोस कार्रवाई नहीं की गई। उन्होंने मांग की कि माइनिंग करने वाले माफिया को तुरंत पकड़ कर इस पर रोक लगाई जाए।
hin_Deva hin_Deva hin_Deva hin_Deva